François Scheffer

De François (Franz) Scheffer, gebuer den 1. Juli 1766 an der Stad Lëtzebuerg, an och do gestuerwen den 9. September 1844, war, mat Ënnerbriechungen, véier Joerzéngte laang Buergermeeschter vun der Stad. 

 Liewen 
De François Scheffer, Jong vum Stater Geschäftsmann François Scheffer sen. (1721-1778) an deem senger Fra der Anne Catherine Bastien, huet zu Bréissel Droit studéiert, huet nom Studium awer net als Affekot geschafft, mä an der Epicerie, déi e vu sengem Schwéierpapp iwwerholl huet. Do donieft hat hien eng Hellewull Plazen an Ämter doruechter:

Hie war an der Sebastianbrudderschaft, Läitnant bei der Belagerung vun der Festung Lëtzebuerg, ënner de Fransouse koum hien an de Gemengerot, an d'Hypothéiken- an an d'Zentralverwaltung vum Département des Forêts, gouf eng éischt Kéier 1800-1802 Buergermeeschter, duerno Riichter um Handelsgeriicht, 1815 Bataillounschef vun der Biergergarde, 1816-1817 fir d'zweet Buergermeeschter, dunn huet en den Distriktskommissär vertratt. 1820 bis 1822 war e fir d'drëtt Buergermeeschter, a fir d'véiert vun 1827 bis kuerz viru sengem Doud, 1844.

De François Scheffer war mat der Anne Barbe Marguerite Seyler bestuet. D'Koppel hat véier Kanner, déi alleguer am jonken Alter gestuerwe sinn.

No him gouf d'Scheffer-Allee um Lampertsbierg genannt.

 Gielchen 


 Literatur 
Wirion, L., 1951. Les familles Scheffer et Seyler. Biographie nationale du Pays de Luxembourg, fasc. 3, p. 99-169 [François Scheffer: S. 108-113 a S. 125-169].

Kategorie:Buergermeeschtere vun der Stad Lëtzebuerg
Kategorie:Lëtzebuergesch Buergermeeschteren
Kategorie:Lëtzebuergesch Offizéier
Kategorie:Lëtzebuergesch Magistraten
Kategorie:Commandeur de l'ordre de la couronne de chêne
Kategorie:Gebuer 1766
Kategorie:Gestuerwen 1844
Kategorie:Persounen, no deenen eng Struktur zu Lëtzebuerg genannt ass